Zagreb, 28. kolovoza 2018.

**Povjerenstvo za odlučivanje o sukobu interesa (u daljnjem tekstu: Povjerenstvo),** u sastavu Nataše Novaković, predsjednice te Tatijane Vučetić, Davorina Ivanjeka, Aleksandre Jozić- Ileković i Tončice Božić, članova, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu ZSSI), **u predmetu** **dužnosnika Nenada Horvatića, općinskog načelnika Općine Ljubešćica**, na 20. sjednici, održanoj 28. kolovoza 2018.g., donosi sljedeću

**ODLUKU**

1. **Obavljanjem funkcije člana Izvršnog odbora saveza udruga Hrvatski nogometni savez i obavljanjem funkcije predsjednika saveza udruga Županijski nogometni savez Varaždin, dužnosnik Nenad Horvatić, općinski načelnik Općine Ljubešćica, nije počinio povredu članka 14. stavka 5. ZSSI-a, budući da tijekom obavljanja navedenih funkcija nije primao, odnosno ne prima, naknadu za obavljanje tih funkcija.**
2. **Obavljanjem funkcije člana Savjeta Izvršnog odbora saveza udruga Hrvatski nogometni savez dužnosnik Nenad Horvatić, općinski načelnik Općine Ljubešćica, nije počinio povredu članka 14. stavka 5. ZSSI-a, budući da obavljanje navedene funkcije ne predstavlja obavljanje funkcije upravnog ili nadzornog tijela neprofitne udruge, nego predstavlja obavljanje sportske djelatnosti u smislu članka 13. stavka 3. ZSSI-a.**
3. **Na temelju članka 13. stavka 4. ZSSI-a dužnosnik Nenad Horvatić obvezan je u Izvješću o imovinskom stanju prijaviti Povjerenstvu prihode i naknade stečene na temelju obavljanja sportske djelatnosti iz točke II. ove odluke, istekom godine u kojoj su prihodi ostvareni.**

Obrazloženje

Povjerenstvo je na 1. sjednici održanoj dana 13. ožujka 2018.g. pokrenulo postupak za odlučivanje o sukobu interesa protiv dužnosnika Nenada Horvatića, općinskog načelnika Općine Ljubešćica, zbog moguće povrede članka 14. stavka 5. ZSSI-a, koja proizlazi iz obnašanja navedene javne dužnosti i istodobnog primanja naknade za obavljanje funkcije člana Izvršnog odbora saveza udruga Hrvatski nogometni savez, zbog istodobnog primanja naknade za obavljanje funkcije člana Savjeta Izvršnog odbora saveza udruga Hrvatski nogometni savez te zbog istodobnog primanja naknade za obavljanje funkcije predsjednika saveza udruga Županijski nogometni savez Varaždin.

Na odluku o pokretanju postupka dužnosnik Nenad Horvatić dostavio je pisano očitovanje u zakonom propisanom roku koje je zaprimljeno u ulaznoj pošti Povjerenstva dana 28. ožujka 2018.g. pod brojem: 711-U-1093-P-83/18-03-1.

Dužnosnik u podnesenom očitovanju na odluku o pokretanju postupka u bitnom navodi da od 2011. g. dalje obavlja funkciju predsjednika Županijskog nogometnog saveza Varaždinske županije, da od travnja 2014.g. obavlja funkciju člana Izvršnog odbora Hrvatskog nogometnog saveza, da je zbog odluke Sportske inspekcije mandat člana Izvršnog odbora Hrvatskog nogometnog saveza stavio u mirovanje te da je imenovan u savjet Izvršnog odbora Hrvatskog nogometnog saveza. Nadalje navodi da za obavljanje navedenih funkcija nije primio nikakve naknade. U privitku očitovanju dužnosnik prilaže potvrdu Hrvatskog nogometnog saveza i Županijskog nogometnog saveza Varaždin.

Dužnosnik Nenad Horvatić osobno je pristupio na 20. sjednicu Povjerenstva, kojom prilikom je u bitnom ponovio navode iz dostavljenog očitovanja, te istaknu kako je podnio zahtjev za davanjem mišljenja iako je smatrao da je riječ o sportskoj djelatnosti.

Uvidom u Registar dužnosnika koji ustrojava i vodi Povjerenstvo utvrđeno je da je Nenad Horvatić dužnost općinskog načelnika Općine Ljubešćica obnašao u mandatu 2009. – 2013.g., u mandatu 2013. – 2017. te da istu dužnost obnaša u mandatu 2017. – 2021.g.

Člankom 3. stavkom 1. podstavkom 43. ZSSI-a propisano je da su općinski načelnici dužnosnici u smislu ZSSI-a, stoga je i Nenad Horvatić povodom obnašanja dužnosti općinskog načelnika Općine Ljubešćica obvezan postupati sukladno odredbama ZSSI-a.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Na traženje Povjerenstva, Hrvatski nogometni savez je 12. lipnja 2018. g. dostavio očitovanje, u kojem se navodi da je dužnosnik Nenad Horvatić funkciju člana Izvršnog odbora Hrvatskog nogometnog saveza obnavljao od 5. srpnja 2012. g. do 5. lipnja 2017. g. kada je mandat stavio u mirovanje. Pema navedenom očitovanju, od 5. srpnja 2017. g. do 22. prosinca 2017. g. imenovani dužnosnik obavljao je funkciju člana Savjeta Hrvatskog nogometnog saveza. 22. prosinca 2017. g. imenovani je ponovno izabran za člana Izvršnog odbora Hrvatskog nogometnog saveza te je istog dana mandat stavio u mirovanje, a od 29. siječnja 2018. g. dalje ponovo obavlja funkciju člana Savjeta Hrvatskog nogometnog saveza. S obzirom na to da je člankom 48. stavkom 3. Statuta Hrvatskog nogometnog saveza (koje je Skupština Hrvatskog nogometnog saveza donijela 5. lipnja 2017. g., a 6. travnja 2018. g. izmijenila i dopunila, [www.hns-cff.hr](http://www.hns-cff.hr)), kao stalno radno tijelo *Izvršnog obora* naveden Savjet Izvršnog odbora, Povjerenstvo tumači da se funkcija člana Savjeta Hrvatskog nogometnog saveza, navedena u gornjem očitovanju, zapravo odnosi na Savjet *Izvršnog odbora* Hrvatskog nogometnog saveza.

Uvidom u Registar udruga Republike Hrvatske, koji ustrojava i vodi Ministarstvo uprave utvrđeno je da je u isti, pod registarskim brojem 0000881, upisan Hrvatski nogometni savez, kao savez udruga te da je u isti, pod registarskim brojem 05000499 upisan Županijski nogometni savez Varaždin, kao savez udruga.

Člankom 43. Statuta Hrvatskog nogometnog saveza propisan je sadržaj poslova Izvršnog odbora Hrvatskog nogometnog saveza, a člankom 47. Statuta Županijskog nogometnog saveza Varaždin propisan je sadržaj poslova predsjednika Županijskog nogometnog saveza Varaždin. Iz sadržaja poslova gore navedenih funkcija proizlazi da se isti odnose na poslove upravnih tijela udruga.

Povjerenstvo je na temelju ovlaštenja izvršilo uvid u Informacijski sustav Porezne uprave Ministarstva financija, odnosno u Jedinstveni obrazac poreza, prireza i doprinosa (JOPPD) za dužnosnika Nenada Horvatića te je utvrdilo da je dužnosnik Nenad Horvatić u razdoblju od 1. siječnja 2014. g., odnosno od dana od kada su u Informacijskom sustavu dostupni zasebni podatci o primitcima poreznih obveznika, od saveza udruga Hrvatski nogometni savez, u više navrata primio iznose, koji su u šifrarniku primitaka označeni šifrom 27 (naknade za službeni put), 17 (dnevnice za službeni put i naknada za korištenje osobnog privatnog automobila u službene svrhe), 53 (troškovi prijevoza i noćenja na službenom putu u visini stvarnih izdataka koje isplaćuju neprofitne organizacije) i 52 (dnevnice isplaćene po osnovi službenog puta fizičkim osobama koje u neprofitnoj organizaciji ne ostvaruju primitke po osnovi nesamostalnog rada). Uvidom u obrasce IP Informacijskog sustava Porezne uprave za 2012. g. i 2013. g. ne proizlazi da je dužnosnik Nenad Horvatić od Hrvatskog nogometnog saveza u 2012. g. i 2013. g. ostvario ikakve primitke. Na traženje Povjerenstva, Hrvatski nogometni savez je 19. ožujka 2018. g. dostavio očitovanje, u kojem se navodi da dužnosnik Nenad Horvatić od navedenog saveza udruga, osim naknade putnih troškova, nije primao naknadu za obavljanje funkcije člana Izvršnog odbora Hrvatskog nogometnog saveza ni za obavljanje funkcije člana savjeta Izvršnog odbora Hrvatskog nogometnog saveza.

Uvidom u informacijski sustav Porezne uprave Ministarstva Financija utvrđeno je da dužnosnik Nenad Horvatić od Županijskog nogometnog saveza Varaždin za obavljanje funkcije predsjednika navedenog saveza udruga nije primao niti prima naknadu. Na traženje Povjerenstva, Županijski nogometni savez Varaždin je 19. ožujka 2018. g. dostavio očitovanje, u kojem se navodi da dužnosnik Nenad Horvatić od navedenog saveza udruga nije primao niti prima naknadu.

Slijedom gore navedenog, obavljanjem funkcije člana Izvršnog odbora saveza udruga Hrvatski nogometni savez i obavljanjem funkcije predsjednika saveza udruga Županijski nogometni savez Varaždin, dužnosnik Nenad Horvatić, općinski načelnik Općine Ljubešćica, nije počinio povredu članka 14. stavka 5. ZSSI-a, budući da tijekom obavljanja navedenih funkcija nije primao, odnosno ne prima, naknadu za obavljanje tih funkcija.

Člankom 48. stavkom 3. Statuta Hrvatskog nogometnog saveza propisano je da je Savjet Izvršnog odbora Saveza stalno radno tijelo Izvršnog odbora koje raspravlja o pitanjima strategije nogometa u Hrvatskoj, surađuje pri izradi programskih dokumenata, razmatra stanje u pojedinim segmentima nogometne organizacije i daje prijedloge za njihovo unaprjeđenje, daje prijedloge i mišljenja tijelima Saveza.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti, a stavkom 3. istog članka ZSSI-a propisano je da prethodno odobrenje Povjerenstva iz stavka 2. članka 13. ZSSI-a nije potrebno za obavljanje znanstvene, istraživačke, edukacijske, *sportske*, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 18. stavkom 3. Zakona o sportu („Narodne novine“ broj 71/06., 150/08., 124/10., 124/11., 86/12., 94/13., 85/15., i 19/16.) propisano je da u slučaju sumnje je li neka djelatnost sportska djelatnost, u smislu Zakona o sportu, tumačenje o tome daje ministarstvo nadležno za sport, uz prethodno mišljenje Hrvatskog olimpijskog odbora.

Na zahtjev Povjerenstva, Središnji državni ured za sport je 31. srpnja 2018. g. dostavio očitovanje, klasa: 740-01/18-02/00002 urbroj: 518-02-18-0004 u kojem se navodi kako je to tijelo sukladno članku 18. stavku 3. Zakona o sportu pribavilo prethodno mišljenje Hrvatskog olimpijskog odbora, koje je dostavljeno u privitku, pod brojem 630/18 od 25. srpnja 2018. g.

U prethodnom mišljenju Hrvatskog olimpijskog odbora se navodi sljedeće:

„Uvidom u Statut Hrvatskog nogometnog saveza usvojen 5. lipnja 2017. g. s izmjenama 6. travnja 2018. g. utvrđujemo da je stavkom 3. članka 48. navedenog Statuta propisana djelatnost i nadležnost Savjeta Izvršnog odbora Hrvatskog nogometnog saveza:

„Savjet Izvršnog odbora Saveza stalno je radno tijelo Izvršnog odbora koje raspravlja o pitanjima strategije nogometa u Hrvatskoj, surađuje pri izradi programskih dokumenata, razmatra stanje u pojedinim segmentima nogometne organizacije i daje prijedloge za njihovo unaprjeđenje, daje prijedloge i mišljenja tijelima Saveza.

Nadalje se utvrđuje da je člankom 18. stavkom 1. navedenog zakona o sportu utvrđeno da su sportske djelatnosti u smislu tog Zakona: sudjelovanje u sportskom natjecanju, sportska priprema, sportska rekreacija, sportska poduka, **organiziranje sportskog natjecanja, vođenje sportskih natjecanja i upravljanje i održavanje sportske građevine.“**

Članak 19. stavak 3. Zakona o sportu također navodi da „**sportsku djelatnost organiziranja i vođenja sportskog natjecanja mogu obavljati sportske udruge** i trgovačka društva sukladno odredbama navedenog Zakona. Nastavno na navedenu odredbu Zakona o sportu smatramo potrebnim napomenuti i odredbu članka 61. stavka 1. Zakona o sportu koji navodi da sustav, uvjete i organizaciju sportskih natjecanja u pojedinom sportu utvrđuje nacionalni sportski savez u skladu s načelima i elementima sustava koje je utvrdio Hrvatski olimpijski odbor i prema pravilima sporta i normama sportskih udruženja.

**Imajući u vidu navedene odredbe Zakona o sportu, konstatirajući da je Hrvatski nogometni savez nacionalni sportski savez koji ima određene nadležnosti utvrđivanja sastava, uvjeta i organizacije sportskih natjecanja u nogometu, da je organizacija sportskih natjecanja sportska djelatnost, Hrvatski olimpijski odbor smatra da se nadležnost odnosno djelatnost Savjeta Izvršnog odbora Hrvatskog nogometnog saveza** kako je definirana navedenom odredbom članka 48. stavka 3. Statuta Hrvatskog nogometnog saveza, **davanjem mišljenja i prijedloga o stanju i unapređenju pojedinih segmenata nogometne organizacije, među koje zasigurno spada i organizacija sportskih natjecanja u nogometu, ali i druge segmente nogometnog sporta, odnosi na sportsku djelatnost u smislu odredaba Zakona o sportu.“**

Uvažavajući citirano prethodno mišljenje Hrvatskog olimpijskog odbora, Središnji državni ured za šport je gore navedenim očitovanjem utvrdio kako se obavljanje funkcije člana Savjeta Izvršnog odbora Hrvatskog nogometnog saveza smatra sportskom djelatnošću.

Slijedom navedenog, obavljanjem funkcije člana Savjeta Izvršnog odbora saveza udruga Hrvatski nogometni savez dužnosnik Nenad Horvatić, općinski načelnik Općine Ljubešćica, nije počinio povredu članka 14. stavka 5. ZSSI-a, budući da obavljanje navedene funkcije ne predstavlja obavljanje funkcije upravnog ili nadzornog tijela neprofitne udruge, nego predstavlja obavljanje sportske djelatnosti u smislu članka 13. stavka 3. ZSSI-a.

Povjerenstvo ukazuje dužnosniku Nenadu Horvatiću kako je na temelju članka 13. stavka 4. ZSSI-a obvezan u Izvješću o imovinskom stanju prijaviti Povjerenstvu prihode stečene obavljanje sportske djelatnosti, istekom godine u kojoj su prihodi ostvareni.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Nenad Horvatić, elektronička dostava

3. Objava na internetskoj stranici Povjerenstva

4. Pismohrana